**27. Eluskalade ja -vähkide toiduks müümise keelustamine jaekaubanduses**

Ettepanekute esitajad soovivad täiendada toiduseaduse § 22 lg-ga 8 järgmises sõnastuses:

„(8) Jaekaubandusettevõtetes on keelatud müüa elusloomadena kalu ja vähke.”

Mitmeaastane praktika on näidanud, et jaekaubandusettevõtetel (toiduseaduse ja Euroopa Parlamendi ja nõukogu määruse (EÜ) nr 178/2002 tähenduses) on probleeme elusate kalade ja vähkide pidamistingimuste loomisega. Elusaid kalu ja vähke peetakse nagu toitu (ehk siis täidetakse vaid toidu säilitamise nõudeid), kuid täitmata on nõuded, mille kohaselt tuleks elusaid vähke ja kalasid pidada neile sobivas elukeskkonnas, millised aga ei kattu toidu hoidmise nõuetega. Taolises olukorras on kalade ja vähkide pidamise tingimused ning tapmise nõuded toodud ohvriks inimese mugavusele, mis on aga lubamatu ning arenenud ühiskonnas tarbetu. Seetõttu võib esineda praktikas olukordi, kus ettevõtjad järgides vaid toiduseaduses kehtestatud nõudeid, rikuvad karistamatult loomakaitseseadust.

Mitmed uuringud tõestavad, et toidukaupluses elusalt müük (eriti jää sees või akvaariumites kokku pressitult) põhjustab kaladele ja vähkidele kannatusi. Nii on Euroopa Liidu Toiduagentuuri Loomade Tervise ja heaolu töögrupp juba 2005. a novembris asunud seisukohale, et koorikloomad, sealhulgas vähid, on tunnetuslikud olendid ning tunnevad valu ja on suutelised omandama õpitud asju.

Samuti tekkis elusalt toiduks müüdavate vähkide teine, keskkonda ohustav probleem. Looduskaitseseaduse § 57 lg 1 kohaselt on võõrliikide elusate isendite loodusesse laskmine keelatud. Samas ajal, kui elusate vähkide poes müümine oli laiemalt levinud, tekkis olukord, kus inimesed ostsid poodidest elusad vähid ning lasid nad meie loodusesse, kus aga need võõrad liigid tekitasid juba ohtu meie kohalikele vähiliikidele ja nende eksistentsile.

Kuna Euroopa Parlamendi ja nõukogu määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, on tervikuna siduv ja vahetult kohaldatav kõikides liikmesriikides, on ettepaneku esitajad lähtunud kõnesolevas määruses sätestatust.

Toiduseaduse kohaselt on jaekaubandusettevõtteks ettevõte, kus tegeletakse jaekaubandusega. Toiduseaduse § 6 lõigete 1 ja 3 järgi on käitleja Euroopa Parlamendi ja nõukogu määruse (EÜ) nr 178/2002 artikli 3 lõikes 3 sätestatud isik ning jaekaubandus on Euroopa Parlamendi ja nõukogu määruse (EÜ) nr 178/2002 artikli 3 lõikes 7 sätestatud tegevus. Euroopa Parlamendi ja nõukogu määruse (EÜ) nr 178/2002 artikkel 3 lg 3 järgi toidukäitleja on füüsiline või juriidiline isik, kelle ülesandeks on tagada toidualaste õigusnormide nõuete täitmine tema kontrollitavas toidukäitlemisettevõttes. Artikkel 3 lg 7 järgi jaemüük - toidu käitlemine ja/või töötlemine ning toidu hoiustamine müügikohas või tarnimine lõpptarbijale, kaasa arvatud jaotusterminalid, toitlustusettevõtjad, tehasesööklad, asutuste toitlustusettevõtjad, restoranid ja muud samalaadsed toiduteenust pakkuvad ettevõtjad, kauplused, selvehallide jaotuskeskused ja hulgimüügipunktid.

Toiduseaduse § 6 lõike 2 kohaselt on toidu käitlemine tegevus Euroopa Parlamendi ja nõukogu määruse (EÜ) nr 178/2002 artikli 3 lõikes 16 sätestatud toidu tootmise, töötlemise ja turustamise etappides. Kõnealuse määruse artikli 3 lg 16 järgi on tootmis-, töötlemis- ja turustamisetapid - kõik etapid, kaasa arvatud import, alates toidu esmatootmisest kuni selle hoiustamise, transpordi, müügi või lõpptarbijale tarnimiseni, ning vajaduse korral sööda importimine, tootmine, valmistamine, hoiustamine, transport, turustamine, müük ja tarnimine. Lõike 18 järgi lõpptarbija - toidu tarbija, kes ei kasuta kõnealust toitu toidukäitlemistoimingus või sellega seotud tegevuses.

Vastava keelu asetamise vajadus toiduseadusesse tuleneb asjaolust, et toiduseaduse § 2 järgi on toit Euroopa Parlamendi ja nõukogu määruse (EÜ) nr 178/2002 artiklis 2 sätestatud aine või toode. Nimetatud määruse artiklis 2 on siis määratletud toidu mõiste. Määruse artiklis 2 on siis toodud toidu mõiste ning nimetatud kõik, mis ei kuulu mõiste „toit“ alla. Muuhulgas ei kuulu mõiste toit alla elusloomad, välja arvatud juhul, kui need on ette valmistatud turuleviimiseks inimtoiduna. Kuna kauplustes (välja arvatud lemmikloomapoodides) elusalt müüdavad kalad ja vähid on müügiks inimtoiduna, siis on tegemist toiduga toiduseaduse ja eelnimetatud määruse tähenduses ning vastavat valdkonda tulebki seetõttu reguleerida toiduseaduses.

Eestis kehtiva loomakaitseseaduse § 2 lg 1 kohaselt loom on seaduse tähenduses imetaja, lind, roomaja, kahepaikne, kala või selgrootu. Selgrootu (sealhulgas vähk) on seega loomakaitseseaduse kaitsealas täies ulatuses lisaks kaladele.

Mitmeaastane praktika on näidanud, et jaekaubandusettevõtetel (toiduseaduse ja Euroopa Parlamendi ja nõukogu määruse (EÜ) nr 178/2002 tähenduses) on probleeme elusate kalade ja vähkide pidamistingimuste loomisega. Toiduks müüdavaid elusaid kalu ja vähke peetakse nagu toitu (ehk siis täidetakse vaid toidu säilitamise nõudeid), kuid täitmata on nõuded, mille kohaselt tuleks elusaid kalu ja vähke pidada neile sobivas elukeskkonnas, millised aga ei kattu toidu hoidmise nõuetega. Taolises olukorras on vähkide pidamise tingimused ning kalade tapmise nõuded toodud ohvriks inimese mugavusele, mis on aga lubamatu ning arenenud ühiskonnas tarbetu. Seetõttu võib esineda praktikas olukordi, kus ettevõtjad järgides vaid toiduseaduses kehtestatud nõudeid, rikuvad karistamatult loomakaitseseadust.

Ettepaneku esitajate hinnangul arvestab ettepanek ka Euroopa Parlamendi ja nõukogu määruse (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, artikliga 5. Kõnealuse artikli kohaselt on toidualaste õigusnormide üheks eesmärgiks saavutada üks või mitu üldist eesmärki, mis on seotud inimeste elu ja tervise kõrge tasemega, ning tarbijate huvide kaitse, kaasa arvatud õiglane toidukaubandus, võttes vajaduse korral arvesse loomade tervise ja heaolu, taimetervise ning keskkonna kaitset.